ทิสโก้จัดให้ดาวน์รถ10%
ธนาคารทิสโก้ ลดเงินดาวน์เหลือ 10% บุกตลาดจำนำทะเบียนรถ หวังยอดเติบโตตามเป้า 10%
29 เม.ย. 2553

ธนาคารทิสโก้ ลดเงินดาวน์เหลือ 10% บุกตลาดจำนำทะเบียนรถ หวังยอดเติบโตตามเป้า 10%
นายศักดิ์ชัย พีชะพัฒน์ รองกรรมการผู้จัดการใหญ่ ธนาคารทิสโก้ เปิดเผยว่า ธนาคารได้ปรับลดเงินดาวน์สินเชื่อรถป้ายแดงลงเหลือ 10% จากเดิมอยู่ที่ 15% และให้ผ่อนชำระนานสุดถึง 72 เดือน โดยยังคงอัตราดอกเบี้ยเริ่มต้นไว้ที่ 2.45% ต่อปี เพื่อให้สอดคล้องกับสถานการณ์แข่งขันและรักษาฐานลูกค้าเอาไว้ ซึ่งยังคงตั้งเป้าเติบโตด้านสินเชื่อรถยนต์ที่ 10% เมื่อเทียบกับยอดสินเชื่อเช่าซื้อเมื่อปีที่ผ่านมา 8.6 หมื่นล้านบาท แม้จะมีสถานการณ์ทางการเมืองเกิดขึ้นก็ตาม
นอกจากนี้ ธนาคารยังขยายตลาดสินเชื่อจำนำทะเบียน หรือ ทิสโก้ ออโต้ แคช ด้วยการเพิ่มวงเงินสินเชื่อถึง 85% จากเดิม 70% ของราคาประเมินรถ และขยายระยะเวลาอายุรถเป็นไม่เกิน 15 ปี จากเดิมไม่เกิน 10 ปี รวมถึงเปลี่ยนวิธีคิดดอกเบี้ยใหม่จากเดิมคิดตามอายุของรถ ก็เปลี่ยนมาเป็นคิดตามวงเงินกู้แทน ซึ่งหากลูกค้ากู้ไม่เกิน 75% จะคิดดอกเบี้ยคงที่ 0.55% ต่อเดือน แต่ถ้าเป็นวงเงิน 75-85% จะคิดดอกเบี้ยคงที่ 0.66% ต่อเดือนแทน 
ทั้งนี้ ตั้งเป้าปล่อยสินเชื่อจำนำทะเบียนรถในปีนี้ให้ได้ 4,000-5,000 ล้านบาท ซึ่งในไตรมาสแรกปล่อยสินเชื่อใหม่ได้แล้ว 967 ล้านบาท โดยหากคิดเป็นดอกเบี้ยแบบลดต้นลดดอกแล้ว ดอกเบี้ยสินเชื่อจำนำทะเบียนจะอยู่ที่ 12% ขณะที่ดอกเบี้ยป้ายแดงอยู่ที่ 4% ผลตอบแทนสินเชื่อจำนำทะเบียนจึงสูงกว่า แต่ก็มีความเสี่ยงเพิ่มขึ้น
สำหรับยอดสินเชื่อเช่าซื้อในไตรมาสแรกที่ผ่านมาปล่อยได้ 9.1 หมื่นล้านบาท เพิ่มขึ้น 4,600 ล้านบาท หรือ 5.4% เมื่อเทียบกับสิ้นปีก่อน ส่วนยอดสินเชื่อเช่าซื้อรถที่อนุมัติใหม่มีจำนวน 1.3 หมื่นล้านบาท เพิ่มขึ้น 4,000 ล้านบาท หรือ 43% เมื่อเทียบกับช่วงเวลาเดียวกันในปี 2552 ขณะที่ยอดหนี้ไม่ก่อให้เกิดรายได้ หรือเอ็นพีแอล ของสินเชื่อซื้ออยู่ที่ 1.5% ลดลงเมื่อเทียบกับสิ้นปีก่อนอยู่ที่ 1.7%